CELEX: 32020D1358
Language: hu
Date: 2020-09-28 00:00:00
Title: A Bizottság (EU) 2020/1358 végrehajtási határozata (2020. szeptember 28.) a 2009/103/EK európai parlamenti és tanácsi irányelvnek a Bosznia-Hercegovinában szokásosan üzemben tartott gépjárművek gépjármű-felelősségbiztosításának ellenőrzése tekintetében való alkalmazásáról (EGT-vonatkozású szöveg)

2020.9.29.   
               
               
                  HU
               
               
                  Az Európai Unió Hivatalos Lapja
               
               
                  L 314/66
               
            
         A BIZOTTSÁG (EU) 2020/1358 VÉGREHAJTÁSI HATÁROZATA
         (2020. szeptember 28.)
         a 2009/103/EK európai parlamenti és tanácsi irányelvnek a Bosznia-Hercegovinában szokásosan üzemben tartott gépjárművek gépjármű-felelősségbiztosításának ellenőrzése tekintetében való alkalmazásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gépjármű-felelősségbiztosításról és a biztosítási kötelezettség ellenőrzéséről szóló, 2009. szeptember 16-i 2009/103/EK európai parlamenti és tanácsi irányelvre (1), és különösen annak 2. cikke b) pontjára, összefüggésben 8. cikke (2) bekezdésével,
         mivel:
         
                     (1)
                  
                  
                     A 2009/103/EK irányelv 8. cikke (1) bekezdésének második albekezdése szerint a harmadik országban szokásosan üzemben tartott gépjárműveket úgy kell kezelni a kötelező gépjármű-felelősségbiztosítás dokumentumai tekintetében, mint az Unió területén szokásosan üzemben tartott gépjárműveket, ha minden tagállam nemzeti irodája – valamennyien a kötelező felelősségbiztosításra vonatkozó tagállami szabályozásban rögzített egyes feltételeknek megfelelően – külön-külön garantálja az ilyen gépjárművek által a területükön okozott balesetekből keletkező kárigények kiegyenlítését.
                  
               
                     (2)
                  
                  
                     A 2009/103/EK irányelv 2. cikke értelmében az említett irányelv 8. cikke akkor alkalmazandó harmadik országban szokásosan üzemben tartott gépjárművekre, ha a tagállamok nemzeti irodái és a harmadik ország nemzeti irodája megállapodást kötöttek egymással. Annak érdekében, hogy az említett irányelv 8. cikke alkalmazható legyen az ilyen gépjárművekre, a Bizottság meghatározza a rendelkezésnek az említett gépjárművekre és gépjárműtípusokra való alkalmazásának kezdőnapját, miután a tagállamokkal szorosan együttműködve megbizonyosodott a megállapodás létrejöttéről.
                  
               
                     (3)
                  
                  
                     2002. május 30-án az Európai Gazdasági Térség tagállamainak és más társult államoknak a nemzeti irodái megállapodást kötöttek, amelynek értelmében az e megállapodásban részes többi fél területén szokásosan üzemben tartott gépjárművek által a területükön okozott balesetekből keletkező kárigények kiegyenlítése garantálva van, függetlenül attól, hogy e gépjárműveknek van-e biztosításuk (a továbbiakban: megállapodás).
                  
               
                     (4)
                  
                  
                     2019. június 13-án a tagállamok, valamint Andorra, Izland, Norvégia, Szerbia és Svájc nemzeti irodái aláírták a megállapodás 2. függelékét a megállapodás hatályának Bosznia-Hercegovina nemzeti irodájára való kiterjesztése céljából. E függelék rendelkezik azokról a gyakorlati intézkedésekről, amelyek lehetővé teszik a megállapodásban említett, Bosznia-Hercegovina területén szokásosan üzemben tartott gépjárművek tekintetében a biztosítás ellenőrzésének eltörlését, az ebben az országban nyilvántartásba vett valamennyi gépjárműtípusra kiterjedően, a katonai gépjárművek kivételével.
                  
               
                     (5)
                  
                  
                     Ezért a Bosznia-Hercegovinában szokásosan üzemben tartott gépjárművek tekintetében a 2009/103/EK irányelv szerinti felelősségbiztosítás-ellenőrzés eltörléséhez szükséges valamennyi feltétel teljesül,
                  
               ELFOGADTA EZT A HATÁROZATOT:
         
            1. cikk
            2020. október 19-től kezdve a tagállamok tartózkodnak a felelősségbiztosítás ellenőrzésétől a Bosznia-Hercegovina területén szokásosan üzemben tartott gépjárművek valamennyi típusa tekintetében azok Unió területére történő belépésekor, az ebben az országban nyilvántartásba vett katonai gépjárművek kivételével.
         
         
            2. cikk
            A tagállamok haladéktalanul tájékoztatják a Bizottságot az e határozat alkalmazása érdekében hozott intézkedésekről.
         
         
            3. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2020. szeptember 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 263., 2009.10.7., 11. o.